বাঙালির উচ্চারণ অপভ্রংশে কবে যেন ফুংসকের নাম হয়ে গেছে ভিঞ্জো, আনন্দের সঙ্গে তা মেনেও নিয়েছেন তিনি, বললেন “ওটা ভালবাসার নাম”। ২০০২ সালেই ফুংসকের বিয়ে হয় দার্জিলিঙের মেয়ে দোলমার সঙ্গে, কনভেন্ট শিক্ষিত দোলমার আদৌ পছন্দ ছিলনা এই প্রত্যন্ত গ্রাম। “প্রথম প্রথম খুব মনখারাপ হত, এখানে তো কিছুই নেই। কিন্তু নিজেই পছন্দ করে বিয়ে করেছি, আস্তে আস্তে অভ্যাস হয়ে গেল। এখন ভালই লাগে, লোকজনও আসতেই থাকে, ওরাই শহরের গন্ধ নিয়ে আসে আমার জন্য। মরসুমের সময় তো দম ফেলার ফুরসৎ পাইনা”, বললেন দোলমা।